P6_TA(2007)0085

Kambodža

Resolucija Evropskega parlamenta z dne 15. marca 2007 o Kambodži

Evropski parlament,

- ob upoštevanju svojih resolucij o Kambodži z dne 13. januarja 2005 [1], 10. marca 2005 [2] in 19. januarja 2006 [3] ter svoje resolucije z dne 1. decembra 2005 o položaju človekovih pravic v Kambodži, Laosu in Vietnamu [4],

- ob upoštevanju Sporazuma o partnerstvu med Evropsko skupnostjo in Kraljevino Kambodžo [5], potrjenega 4. oktobra 1999,

- ob upoštevanju Deklaracije Združenih narodov o zagovornikih človekovih pravic z dne 9. decembra 1998,

- ob upoštevanju smernic Evropske unije o zagovornikih človekovih pravic, ki jih je sprejel Svet 14. junija 2004,

- ob upoštevanju Mednarodnega pakta o ekonomskih, socialnih in kulturnih pravicah ter Mednarodnega pakta o državljanskih in političnih pravicah, sprejetih 16. decembra 1966, katerih pogodbenica je tudi Kambodža,

- ob upoštevanju sporazuma z dne 6. junija 2003 med Združenimi narodi in Kraljevo vlado Kambodže o kazenskem pregonu zločinov, storjenih v obdobju Demokratične Kampučije, po kamboškem pravu,

- ob upoštevanju člena 115(5) svojega Poslovnika,

A. ker je bil 24. februarja 2007 ustreljen Hi Vuthi, predsednik Svobodnega sindikata delavcev Kraljevine Kambodže za tovarno tekstila Suntex, potem ko je končal nočno izmeno v tej tovarni v četrti Dangkao v Phnom Penhu,

B. ker je bil 22. januarja 2004 ustreljen predsednik Svobodnega sindikata delavcev Kraljevine Kambodže Čej Vičej, 7. maja 2004 umorjen predsednik istega sindikata za tovarno Trinunggal Komara, drugi sindikalisti v Kambodži pa so bili v preteklem letu žrtve hudega nadlegovanja, ustrahovanja in fizičnih napadov,

C. ker umor Čeja Vičeja še vedno ni pojasnjen; ker sta bila Born Sammang in Sok Sam Oeum 28. januarja 2004 aretirana zaradi domnevnega umora Čeja Vičeja ter kasneje obsojena na 20 let zapora, čeprav proti njima ni bilo verodostojnih dokazov,

D. ker je Kambodža pogodbenica Mednarodnega pakta o ekonomskih, socialnih in kulturnih pravicah ter Mednarodnega pakta o državljanskih in političnih pravicah, v skladu s katerima ima vsak pravico ustanoviti sindikat ali se včlaniti v sindikat po lastni izbiri, sindikati pa imajo pravico do svobodnega delovanja,

E. ker je v Deklaraciji Združenih narodov o zagovornikih človekovih pravic zapisana tudi "pravica, da lahko vsak samostojno ali v sodelovanju z drugimi spodbuja in si prizadeva za varovanje in uresničevanje človekovih pravic" (člen 1),

F. izraža resno zaskrbljenost, ker zgoraj navedeni primeri kažejo, da še vedno ni zagotovljena neodvisnost in nepristranskost sodstva ali njegova zmožnost, da voditeljem Rdečih Kmerov sodi na posebnem sodišču brez političnega vmešavanja,

G. ker se še niso začeli postopki pred izrednimi sodnimi senati Kambodže, razlog za to pa so različna nesoglasja med kamboškimi in mednarodnimi sodnimi uradniki o osnutku poslovnika izrednih senatov,

H. je zaskrbljen zaradi nejasnega pravnega statusa beguncev Montagnardov iz Vietnama;

1. obsoja umor Hija Vuthija in vsa druga nasilna dejanja proti sindikalistom; poziva kamboške oblasti, naj uvedejo nujno, nepristransko in učinkovito preiskavo umorov Hija Vuthija, Čeja Vičeja, Rosa Savnaretha in Jima Rija, naj objavijo njene izsledke ter odgovorne privedejo pred sodišče; poziva oblasti, naj Bornu Sammangu in Soku Samu Oeumu omogočijo takojšnje ponovno sojenje v skladu z mednarodnimi standardi;

2. vztraja, da mora kamboška vlada odpraviti prevladujoče ozračje nepreganjanja in nekaznovanja ter učinkovito izvrševati zakon v primerih kršiteljev človekovih pravic in državljanskih svoboščin;

3. opominja kamboško vlado, da mora izpolniti svoje obveznosti in zaveze glede demokratičnih načel in temeljnih človekovih pravic, ki so bistveni del Sporazuma o sodelovanja z Evropsko skupnostjo, kot je določeno v členu 1 tega Sporazuma;

4. poziva kamboške oblasti, naj uvedejo politične in institucionalne reforme, s čimer bodo vzpostavile demokratično državo, ki bo temeljila na vladavini prava in spoštovanju temeljnih svoboščin, ter naj v vseh okoliščinah zagotovijo spoštovanje človekovih pravic in temeljnih svoboščin v skladu z mednarodnimi standardi za človekove pravice in mednarodnimi konvencijami, ki jih je ratificirala Kambodža;

5. poziva kamboško vlado, naj omogoči, da bo sodišče za Rdeče Kmere nemudoma začelo delovati v skladu z mednarodnimi standardi neodvisnosti sodstva, poštenega sojenja in pravilnega pravnega postopka, kot je bilo dogovorjeno z Združenimi narodi junija 2003;

6. podpira prizadevanja revizijskega odbora za izredne sodne senate Kambodže, da se zmanjšajo razlike pri številnih vprašanjih, da bi prišlo do premika pri pregonu in sojenju;

7. poziva Svet in Komisijo, naj v stikih s kamboško vlado obravnavata vprašanja človekovih pravic in pravne države v Kambodži;

8. naroči svojemu predsedniku, naj to resolucijo posreduje Svetu, Komisiji, vladi in nacionalni skupščini Kraljevine Kambodže, generalnemu sekretarju Združenih narodov, visokemu komisarju Združenih narodov za človekove pravice, posebnemu predstavniku generalnega sekretarja Združenih narodov za človekove pravice v Kambodži ter vladam držav članic združenja ASEAN.

[1] UL C 247 E, 6.10.2005, str. 161.

[2] UL C 320 E, 15.12.2005, str. 280.

[3] UL C 287 E, 24.11.2006, str. 334.

[4] UL C 285 E, 22.11.2006, str. 129.

[5] UL L 269, 19.10.1999, str. 18.

--------------------------------------------------